CELEX: 62008CN0094
Language: el
Date: 2008-02-29 00:00:00
Title: Υπόθεση C-94/08: Προσφυγή της 29ης Φεβρουαρίου 2008 — Επιτροπή των Ευρωπαϊκών Κοινοτήτων κατά Βασιλείου της Ισπανίας

26.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/20
            
         Προσφυγή της 29ης Φεβρουαρίου 2008 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-94/08)
   (2008/C 107/32)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: G. Rozet και L. Lozano Palacios)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας, εμμένοντας με τη νομοθεσία του στο ότι απαιτείται η ισπανική ιθαγένεια προς άσκηση των επαγγελμάτων του πλοιάρχου και του υποπλοιάρχου σε όλα τα πλοία υπό ισπανική σημαία πλην των εμπορικών πλοίων εκτοπίσματος μικρότερου των 100 τόνων που μεταφέρουν φορτίο ή τουλάχιστον 100 επιβάτες, τα οποία διακινούνται αποκλειστικά μεταξύ λιμένων ή σημείων που βρίσκονται σε περιοχές στις οποίες η Ισπανία ασκεί κυριαρχία, κυριαρχικά δικαιώματα ή δικαιοδοσία, παρέβη τις υποχρεώσεις που υπέχει από το κοινοτικό δίκαιο και, ειδικότερα, από το άρθρο 39 ΕΚ·
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   Κατά την ισπανική νομοθεσία, τα επαγγέλματα του πλοιάρχου και του υποπλοιάρχου σε όλα τα πλοία υπό ισπανική σημαία, πλην των εμπορικών πλοίων εκτοπίσματος μικρότερου των 100 τόνων, που μεταφέρουν φορτίο ή λιγότερους από 100 επιβάτες, τα οποία διακινούνται αποκλειστικά μεταξύ των λιμένων ή των σημείων που βρίσκονται σε περιοχές στις οποίες η Ισπανία ασκεί κυριαρχία, κυριαρχικά δικαιώματα ή δικαιοδοσία, πρέπει να καταλαμβάνονται από Ισπανούς πολίτες.
   Η Επιτροπή θεωρεί ότι η γενική απαίτηση της ισπανικής ιθαγένειας για τα προαναφερθέντα επαγγέλματα παραβαίνει το άρθρο 39 ΕΚ και δεν δικαιολογείται από την παρέκκλιση που αναφέρει η παράγραφος 4 του άρθρου αυτού. Η ερμηνεία της Επιτροπής επιβεβαιώθηκε, μεταξύ άλλων, με την απόφαση που εκδόθηκε στην υπόθεση C-405/01 (1), με την οποία το Δικαστήριο έκρινε ότι το περιεχόμενο της παρεκκλίσεως αυτής πρέπει να περιορίζεται στο αυστηρώς αναγκαίο για τη διαφύλαξη των γενικών συμφερόντων του οικείου κράτους μέλους και, όσον αφορά τις προαναφερθείσες θέσεις, τα εν λόγω συμφέροντα δεν μπορούν να τίθενται σε κίνδυνο αν οι προνομίες της δημόσιας εξουσίας ασκούνταν μόνον κατά τρόπο σποραδικό ή και κατ' εξαίρεση από τους πολίτες άλλων κρατών μελών. Το Βασίλειο της Ισπανίας δεν τροποποίησε τη νομοθεσία προς την κατεύθυνση που ζήτησε η Επιτροπή, μολονότι είχε δεσμευθεί να προβεί στις πρόσφορες τροποποιήσεις με την απάντησή της στην αιτιολογημένη γνώμη.
   
      (1)  Απόφαση της 30ής Σεπτεμβρίου 2003, C-405/01, Colegio de Oficiales de la Marina Mercante Española (Συλλογή 2003, σ. I-10391).